P6_TA(2007)0184

Aportul viitoarei politici regionale la capacitatea de inovare a Uniunii Europene

Rezoluţia Parlamentului European din 10 mai 2007 privind aportul viitoarei politici regionale la capacitatea de inovare a Uniunii Europene (2006/2104(INI))

Parlamentul European,

- având în vedere articolele 2, 3, 158, 159 şi 160 din Tratatul de instituire a Comunităţii Europene,

- având în vedere Regulamentul (CE) nr. 1083/2006 al Consiliului din 11 iulie 2006 de stabilire a anumitor dispoziţii generale privind Fondul European de Dezvoltare Regională, Fondul Social European şi Fondul de coeziune [1] şi rectificarea acestuia [2],

- având în vedere Regulamentul (CE) nr. 1084/2006 al Consiliului din 11 iulie 2006 de creare a Fondului de coeziune [3],

- având în vedere Regulamentul (CE) nr. 1080/2006 al Parlamentului European şi al Consiliului din 5 iulie 2006 privind Fondul European de Dezvoltare Regională [4],

- având în vedere Regulamentul (CE) nr. 1081/2006 al Parlamentului European şi al Consiliului din 5 iulie 2006 privind Fondul Social European [5],

- având în vedere Regulamentul (CE) nr. 1082/2006 al Parlamentului European şi al Consiliului din 5 iulie 2006 privind o grupare europeană de cooperare teritorială (GECT) [6],

- având în vedere Decizia 2006/702/CE a Consiliului din 6 octombrie 2006 privind orientările strategice comunitare în materie de coeziune [7],

- având în vedere Decizia nr.1982/2006/CE a Parlamentului European şi a Consiliului din 18 decembrie 2006 privind al şaptelea program-cadru al Comunităţii Europene pentru cercetare, dezvoltare tehnologică şi activităţi demonstrative (2007-2013) [8],

- având în vedere Decizia nr. 1639/2006/CE a Parlamentului European şi a Consiliului din 24 octombrie 2006 de instituire a unui program-cadru pentru inovare şi competitivitate (2007-2013) [9],

- având în vedere Rezoluţia sa din 10 martie 2005 privind ştiinţa şi tehnologia - Orientări pentru viitoarea politică a Uniunii Europene privind sprijinirea activităţilor de cercetare [10],

- având în vedere comunicarea Comisiei intitulată "Politica de coeziune în sprijinul creşterii şi al ocupării forţei de muncă: orientări strategice comunitare, 2007-2013" (COM(2005)0299),

- având în vedere comunicarea Comisiei către Consiliu, Parlamentul European, Comitetul Economic şi Social European şi Comitetul Regiunilor intitulată "Punerea în practică a cunoştinţelor: o strategie de inovare cuprinzătoare pentru UE" (COM(2006)0502),

- având în vedere comunicarea Comisiei către Consiliu, Parlamentul European, Comitetul Economic şi Social European şi Comitetul Regiunilor intitulată "Punerea în aplicare a programului comunitar de la Lisabona: mai multă cercetare şi inovare — Investiţii în creştere şi ocuparea forţei de muncă: o abordare comună" (COM(2005)0488),

- având în vedere comunicarea Comisiei către Consiliu şi Parlament intitulată "Politica de coeziune şi oraşele: contribuţia urbană la creştere şi la ocuparea forţei de muncă în regiuni" (COM(2006)0385),

- având în vedere comunicarea Comisiei intitulată "Al treilea raport intermediar privind coeziunea: spre un nou parteneriat pentru creştere, ocuparea forţei de muncă şi coeziune" (COM(2005)0192),

- având în vedere concluziile Consiliului European de la Lisabona din 23 şi 24 martie 2000,

- având în vedere Carta europeană a întreprinderilor mici, salutată de Consiliului European de la Feira din 19- 20 iunie 2000,

- având în vedere comunicarea Comisiei către Consiliul European de primăvară, intitulată "E timpul să accelerăm — Noul parteneriat pentru creştere şi ocuparea forţei de muncă" (COM(2006)0030),

- având în vedere comunicarea Comisiei către Consiliul European de la întâlnirea neoficială de la Lahti din 20 octombrie 2006, intitulată "O Europă cu adevărat inovatoare şi modernă" (COM(2006)0589),

- având în vedere comunicarea Comisiei către Consiliul European, intitulată "Institutul European de Tehnologie: noi etape parcurse în vederea înfiinţării institutului" (COM(2006)0276),

- având în vedere comunicarea Comisiei intitulată "Regiuni pentru schimbare economică" (COM(2006) 0675),

- având în vedere raportul către Comisie al grupului independent de experţi privind cercetarea şi dezvoltarea, condus de Esko Aho şi intitulat "Crearea unei Europe inovatoare" (ianuarie 2006), raportul final al Comitetului consultativ european pentru cercetare (EURAB), intitulat "Stimularea potenţialului regional pentru cercetare şi inovare" (noiembrie 2005) şi documentul de lucru al Comisiei intitulat "Strategii şi acţiuni inovatoare: rezultatul a 15 ani de experienţă regională" (octombrie 2006),

- având în vedere raportul intermediar privind inovarea europeană 2006 (TrendChart),

- având în vedere poziţiile şi avizele Comitetului Regiunilor,

- având în vedere articolul 45 din Regulamentul său de procedură,

- având în vedere raportul Comisiei pentru dezvoltare regională şi avizul Comisiei pentru bugete (A6-0096/2007),

A. întrucât, în afară de tratarea chestiunilor privind aprobarea proiectelor şi gestionarea fondurilor structurale, politica regională joacă un rol în construirea capacităţii de inovare a UE, ceea ce implică o serie de măsuri complementare ştiinţifice şi tehnologice, juridice şi financiare, economice şi comerciale, organizaţionale şi administrative, de energie şi de mediu, educaţionale şi sociale, precum şi de sănătate şi culturale, cu scopul de a asigura o coeziune veritabilă în cadrul Comunităţii,

B. întrucât investiţia nu garantează de una singură dezvoltarea, dar poate deveni un instrument vital de dezvoltare, atunci când se aplică politici adecvate şi se sprijină măsuri de încurajare a creşterii economice,

C. întrucât construirea capacităţii de inovare ar trebui să servească la reducerea diferenţelor dintre regiuni, prin aceasta punându-se în practică principiul solidarităţii sociale şi al dezvoltării armonioase,

D. întrucât orice acţiune de inovare trebuie să se concentreze asupra oamenilor; întrucât dezvoltarea lor completă şi armonioasă este cheia punerii în aplicare cu succes a tuturor politicilor şi întrucât baza pentru orice acţiune a UE ar trebui să fie bunăstarea locuitorilor săi (definită în linii mari în funcţie de calitatea şi durata vieţii), în calitate de membri ai comunităţilor locale şi regionale şi, în acelaşi timp, de cetăţeni ai statelor membre,

E. întrucât accesul egal la educaţie şi formare la toate nivelurile este un drept fundamental al cetăţenilor şi întrucât formarea continuă ar trebui să fie intensificată, iar lucrătorilor ar trebui să li se ofere posibilităţi de reconversie profesională,

F. întrucât inovarea în cadrul Uniunii Europene trebuie înţeleasă ca un proces dinamic şi interactiv, care implică diverşi actori, inclusiv, în conformitate cu principiul subsidiarităţii, actori de la nivel local şi regional,

G. întrucât inovarea poate însemna şi o întoarcere la bune practici, încercate şi testate, care au fost folosite de mai multe generaţii, şi, întrucât în unele cazuri, măsurile de inovare pot fi orientate doar spre regiuni specifice,

H. întrucât unele măsuri necesită cheltuieli majore, iar altele doar idei noi şi/sau introducerea unei legislaţii bune şi clare care să fie respectată,

I. întrucât scopul Strategiei de la Lisabona este de a face din UE economia cea mai competitivă din lume până în 2010, inclusiv prin creşterea cheltuielilor de cercetare şi dezvoltare la 3% din PIB şi întrucât centrele locale şi regionale ar trebui să fie implicate mai activ în punerea în practică a Strategiei de la Lisabona,

J. întrucât între 60 şi 70 % din legislaţia UE este pusă în practică la nivel regional şi local,

K. întrucât fondurile structurale ar trebui utilizate în mod flexibil, astfel încât să se poată ţină seama de caracteristicile specifice fiecărei regiuni,

L. întrucât au fost introduse diverse instrumente financiare, inclusiv noile iniţiative Jaspers [11], Jeremie [12] şi Jessica [13], şi întrucât, prin raţionalizarea cheltuielilor, acţiunea Băncii Europene de Investiţii (BEI) serveşte ca pârghie folositoare pentru dezvoltare,

M. întrucât întreprinderile mici şi mijlocii (IMM-urile) joacă un rol vital în construirea capacităţii inovatoare în cadrul UE, datorită, printre altele, flexibilităţii lor şi vitezei de reacţie la noua tehnologie şi la noile metode operaţionale,

N. întrucât IMM-urile trebuie considerate unul dintre cele mai importante motoare ale inovării în Europa, şi întrucât statele membre şi Uniunea Europeană s-au angajat să consolideze spiritul inovator în întreprinderile mici, precum şi baza lor tehnologică, şi să instituie un brevet comunitar care să le fie accesibil,

O. întrucât dezvoltarea unor surse durabile de energie este una dintre cele mai mari provocări cu care se confruntă Uniunea Europeană,

P. întrucât activitatea economică, în înţelesul său general, include şi agricultura,

Q. întrucât sectorul serviciilor generează o parte semnificativă (aproximativ 70 %) din venitul statelor membre,

R. întrucât estimările demografice privind Uniunea Europeană (o rată a natalităţii scăzută şi o populaţie care îmbătrâneşte) constituie o provocare socială pentru UE şi oferă posibilităţi deosebite de inovare în statele membre, inclusiv în sectorul serviciilor,

S. întrucât trebuie create condiţii adecvate în domeniul transportului, telecomunicaţiilor şi al infrastructurii reţelelor informatice,

T. întrucât ceilalţi jucători din "jocul" politic şi economic global acţionează şi, de asemenea, caută soluţii noi şi întrucât inovarea poate fi un atu, făcând economia europeană mai atrăgătoare şi mai competitivă şi creând legături între regiunile UE,

U. întrucât inovarea nu trebuie privită în termeni pur formali şi întrucât există un "efect de reacţie inversă", conform căruia o politică regională aplicată în mod corect favorizează inovarea în mai multe direcţii, ceea ce determină la rândul său o dezvoltare regională mai rapidă şi mai armonioasă, contribuind astfel la coeziunea în cadrul UE,

V. întrucât inovarea este una dintre cele trei priorităţi ale UE incluse în Orientările Strategice Comunitare (2007-2013),

Politica privind capitalul uman, educaţia, ştiinţa şi cercetarea

1. invită Comisia şi statele membre să se asigure că în regiunile UE se oferă tuturor cetăţenilor acces egal la educaţie la fiecare nivel, ceea ce va favoriza o gândire inovatoare şi creativă şi va asigura o dezvoltare personală echilibrată (atât intelectuală, cât şi fizică), inclusiv cu privire la dezvoltarea modelelor de comportament etic şi prosocial;

2. salută rezultatele obţinute până acum şi face apel la Comisie şi la statele membre să încurajeze dezvoltarea centrelor regionale de cercetare ştiinţifică şi academică, precum şi a centrelor de excelenţă în diferite domenii şi a unei cooperări mai strânse între aceste centre, în special între centrele de excelenţă vechi şi cele noi, dar şi prin reţele deschise ţărilor terţe şi prin realizarea mai multor schimburi de cercetători şi studenţi şi îmbunătăţirea accesului femeilor-cercetător;

3. invită Comisia, statele membre şi autorităţile locale să promoveze proiectele de cercetare ale căror rezultate au aplicaţii practice, contribuind astfel la dezvoltarea regională;

4. atrage atenţia Consiliului şi Comisiei asupra faptului că, luând în considerare situaţia demografică actuală din UE, politicile statelor membre în ceea ce priveşte familia, securitatea socială şi pensiile trebuie reformate şi consideră că trebuie acordată o atenţie specială faptului că societatea europeană îmbătrâneşte, iar persoanele în vârstă ar trebui să fie încurajate să se implice mai îndeaproape în măsurile de inovare, valorificându-şi astfel cunoştinţele şi experienţa;

5. invită Comisia şi statele membre,precum şi autorităţile locale şi regionale, să ia măsuri mai eficiente pentru a identifica tinerii talentaţi şi pentru a le da posibilitatea de a-şi dezvolta capacităţile ştiinţifice şi intelectuale, precum şi să sprijine din toate punctele de vedere promovarea tinerilor cercetători;

6. subliniază că schimbările demografice creează, de asemenea, noi posibilităţi de dezvoltare pentru economia europeană; reaminteşte activităţile inovatoare din sectorul informatic şi din cel medical, din domotică, telematică şi din multe domenii din sectorul serviciilor, al transporturilor şi al asistenţei, precum şi în domeniul planificării regionale; reaminteşte faptul că majoritatea autorităţilor locale şi regionale au suficiente puteri pentru a pune în aplicare politici în aceste domenii;

7. sugerează Comisiei, statelor membre, Comitetului Regiunilor şi autorităţilor regionale că, pentru încurajarea unui spirit de inovare mai puternic, comunităţile regionale şi locale ar trebui să fie impulsionate prin intermediul unei campanii multi-direcţionale de intensificare a dialogului cu societatea, în special cu sectorul afacerilor, pe baza principiului ascendent (bottom-up);

8. recunoaşte faptul că inovarea este esenţială pentru crearea de locuri de muncă în Europa;

9. estimează că o precondiţie esenţială pentru construirea capacităţii inovatoare în UE este accesul garantat şi gratuit - sau extrem de ieftin -, printr-o conexiune în bandă largă (broadband), inclusiv în regiunile periferice şi ultraperiferice, în regiunile muntoase, în insule, precum şi în zonele rurale, la:

a) informaţii administrative (la toate nivelurile administraţiei), făcând posibil ca majoritatea formalităţilor administrative, inclusiv cele cu privire la afaceri, să fie tratate pe internet, şi

b) informaţii ştiinţifice, economice, juridice şi culturale, cu respectarea principiilor proprietăţii intelectuale (disponibilitate mai largă a bibliotecilor electronice),

şi face apel la Comisie, statele membre şi autorităţile locale şi regionale să asigure accesul universal la astfel de informaţii şi să mărească la maximum accesul la munca bazată pe tehnologia informaţiei şi comunicaţiilor (TIC), lucru care poate ajuta la combaterea şomajului şi care este important în special pentru persoanele ale căror circumstanţe profesionale şi personale le impun să lucreze sau să studieze de la distanţă, pentru cele care decid să lucreze la domiciliu, inclusiv, în special, pentru persoanele care îşi cresc copiii, pentru persoanele cu handicap şi pentru persoanele care se ocupă de terţi;

10. îndeamnă autorităţile locale, regionale şi naţionale ca, în colaborare cu organisme sectoriale - ca de exemplu Camerele de Industrie şi Comerţ şi alte centre de informaţii -, să creeze centre comune de informaţii centralizate; subliniază că acest obiectiv poate fi realizat fără a cheltui resurse suplimentare, prin reformarea reţelelor de informaţii existente; constată, în cele din urmă, că, în acest fel, societăţile şi institutele de cercetare pot obţine, de la acelaşi centru, informaţii despre inovare, cercetare şi politica de dezvoltare regională la nivel local, regional, naţional şi comunitar;

11. consideră că, pentru creşterea inovării în întreaga UE, este esenţial să se acorde un sprijin la scară largă activităţilor care ţin de invenţie şi, prin extensie, activităţilor care ţin de brevete şi licenţe, şi face apel la Consiliu, Comisie şi statele membre să accelereze eforturile pentru a introduce un brevet european şi pentru a asigura respectarea drepturilor de autor (strategia privind drepturile de proprietate intelectuală), să combată în mod ferm şi eficace plagiatul şi contrafacerea şi să colaboreze în vederea adoptării unor soluţii globale în acest domeniu, în special pe baza modelelor europene;

12. subliniază că măsurile de dezvoltare şi inovare privesc de asemenea inovarea netehnologică în domeniul organizării şi al serviciilor; salută faptul că la 5 decembrie 2006 Consiliul pentru competitivitate a decis să elaboreze orientări referitoare la politica în domeniul inovăriii netehnologice şi în domeniul serviciilor; solicită Comisiei să implice în acest proces organizaţiile de afaceri intermediare ale întreprinderilor interesate; invită regiunile să introducă măsuri în vederea sprijinirii inovării fără caracter tehnologic;

13. estimează că grupurile inovatoare şi centrele de excelenţă au produs, până în prezent, rezultate bune, şi că acestea ar trebui să fie completate cu concluziile enunţate în comunicarea Comisiei, menţionată anterior, intitulată "Punerea în practică a cunoştinţelor: o strategie de inovare cuprinzătoare pentru UE"; consideră că ar trebui să se ţină seama, de asemenea, de documentul de lucru al Comisiei, menţionat anterior, intitulat "Strategii şi acţiuni inovatoare" (care include "bonul pentru inovare") şi de recomandările EURAB, sus-menţionate; face apel la Comisie şi la statele membre să încurajeze dezvoltarea grupurilor inovatoare ca mijloc de stabilire a legăturilor între centrele de cercetare ştiinţifică, centrele educaţionale, comunităţile de afaceri şi comunităţile locale;

14. consideră că dezvoltarea dinamică a inovării la nivel regional, în special în regiunile cu o singură industrie sau cu industrii tradiţionale, ar putea constitui o modalitate eficientă de a preveni efectele negative ale delocalizărilor şi de a încuraja piaţa muncii în regiune;

15. îndeamnă statele membre să încurajeze cooperarea, stabilind platforme tehnologice europene care oferă posibilitatea de a concentra activităţile inovatoare prin crearea de legături transfrontaliere şi transregionale între industrie, mediul de afaceri şi cercurile financiare şi cele de cercetare ştiinţifică;

16. recunoaşte necesitatea creării de centre şi zone de inovare regionale şi a legării lor în reţea cu structuri similare din alte regiuni şi state membre sau din ţări terţe;

17. salută faptul că, în cadrul celui de-al şaptelea Program-cadru pentru cercetare, cheltuielile cu cercetarea şi dezvoltarea au crescut cu circa 40 %; subliniază că nivelul actual al cheltuielilor pentru cercetare şi dezvoltare este, în continuare, periculos de scăzut, iar creditele bugetare comunitare atribuite în acest scop sunt departe de a fi satisfăcătoare şi face apel la statele membre să mărească în mod considerabil cota parte din PIB pentru acest tip de cheltuieli, atât la nivel naţional cât şi regional, cât de curând posibil, şi atrage atenţia asupra necesităţii ca aceşti bani să fie folosiţi raţional, în conformitate cu scopul pentru care sunt alocaţi;

18. îşi exprimă îngrijorarea provocată de faptul că, deşi autorităţile UE recunosc importanţa crucială a promovării inovării, creditele alocate pentru cercetare şi dezvoltare sunt insuficiente pentru a satisface nevoile reale ale Uniunii şi a asigura competitivitatea acesteia;

19. consideră că finanţarea structurală este un instrument fundamental pentru întărirea capacităţii de inovare şi reducerea diferenţelor economice dintre regiuni şi sugerează că statele membre, Comisia şi autorităţile regionale ar trebui să mărească fondurile structurale alocate pentru cercetare, dezvoltare şi invenţii;

20. vede Institutul European de Tehnologie (IET) ca o nouă posibilitate de a împiedica "migraţia valorilor" şi de a da cercetătorilor europeni talentaţi o şansă unică de a efectua cercetări ştiinţifice la cel mai înalt nivel şi ca o sursă de susţinere posibilă pentru institutele de cercetare ştiinţifică regionale; prin urmare, face apel la Consiliu, Comisie şi statele membre să accelereze lucrările privind instituirea IET şi astfel să sporească potenţialul şi competitivitatea Comunităţii în "triunghiul cunoaşterii" format din inovare, cercetare şi educaţie;

21. încurajează Comisia să formuleze o strategie în vederea creării unei pieţe europene a muncii, deschise, comune şi competitive pentru cercetători, şi încurajează statele membre să pună în aplicare această strategie, oferindu-le cercetătorilor şanse de dezvoltare profesională, prin posibilitatea unor cariere atractive şi măsuri de facilitare a mobilităţii;

Politica economică şi energetică şi instrumentele financiare şi administrative

22. face apel la Comisie, statele membre şi autorităţile locale şi regionale pentru susţinerea integrală, în conformitate cu competenţele lor respective (inclusiv prin măsuri de simplificare şi eficientizare a procedurilor administrative şi a sistemului de taxe şi prin măsuri privind procedurile de achiziţii publice) a IMMurilor, deoarece acestea sunt instrumentele cele mai creative şi mai dinamice pentru inovarea tehnologică şi organizaţională, mărind astfel în mod potenţial competitivitatea economică a Europei şi îmbunătăţind situaţia de pe piaţa muncii;

23. subliniază importanţa îmbunătăţirii accesului IMM-urilor la finanţări din fondurile structurale, pentru a mări rentabilitatea cheltuielilor UE pentru public; consideră, în această privinţă, că ar trebui promovată omai mare diversificare a finanţărilor şi că ar trebui să se facă eforturi deosebite pentru a dezvolta pe deplin potenţialul capitalului de risc;

24. face apel la autorităţile locale şi regionale să încurajeze şi să susţină cooperarea regională între centrele de cercetare ştiinţifică şi întreprinderile de toate mărimile - atât mici şi mijlocii, cât şi mari —, inclusiv, atunci când este posibil, instituţiile economiei sociale; face apel la autorităţile regionale şi locale să considere principiul inovării deschise (cooperarea prin înfiinţarea de grupări în domeniul cercetării şi inovării între industrie, IMM-uri şi guvern) un factor de impulsionare a dezvoltării regionale;

25. subliniază că Fondurile structurale şi Fondul de coeziune joacă un rol important în realizarea obiectivelor de la Lisabona, în special în domeniul inovării;

26. consideră că fondurile structurale sunt un instrument fundamental pentru sprijinirea capacităţii de inovare şi, în special, pentru reducerea diferenţelor economice dintre regiuni; propune să se mărească în mod considerabil sumele alocate din fondurile structurale pentru cercetare şi inovare;

27. recunoaşte că, la nivel local şi regional, microîntreprinderile şi întreprinderile artizanale sunt deosebit de importante pentru politica în favoarea inovării şi că ar trebui sprijinită cooperarea acestora cu institutele de cercetare publice şi private, în special în ceea ce priveşte tehnologiile joase şi medii; invită Comisia să prezinte Parlamentului European şi Consiliului un program de acţiune referitor la aceste întreprinderi şi sugerează statelor membre şi autorităţilor regionale să le sprijine prin intermediul fondurilor structurale, precum şi în cadrul formării studenţilor; regretă, totuşi, că nu au fost propuse măsuri operaţionale pentru acestea; în consecinţă, invită Consiliul şi Comisia să asigure ca la definirea priorităţilor strategiei să se ţină seama de caracteristicile şi de nevoile specifice ale acestor întreprinderi;

28. invită autorităţile naţionale şi regionale să creeze condiţii pentru consolidarea cooperării interregionale şi transfrontaliere în domeniul inovării şi să simplifice la maximum procedurile administrative legate de finanţarea acestei cooperări;

29. recomandă ca autorităţile naţionale, regionale şi locale să ia măsurile inovatoare indispensabile pentru sectorul serviciilor, în sensul larg al termenului, care include serviciile publice;

30. îndeamnă statele membre să utilizeze mai bine complementaritatea Fondului European de Dezvoltare Regională, a Fondului Social European, a Fondului de coeziune şi a finanţării disponibile în conformitate cu al şaptelea Program-Cadru pentru cercetare, precum şi a primului Program-Cadru pentru inovare şi competitivitate, în vederea aplicării eficiente a politicii în favoarea inovării în regiuni;

31. consideră că, în acord cu puternica presiune socială în acest sens, birocraţia ar trebui redusă radical şi face apel la Comisie şi la statele membre să revizuiască, în conformitate cu competenţele lor respective, legislaţia UE, naţională, regională şi locală din această perspectivă şi să facă simplificări de anvergură şi, ori de câte ori este posibil, să standardizeze procedurile administrative, în special cele privind începerea şi desfăşurarea unei activităţi economice (puncte unice de contact);

32. consideră că autorităţilor locale şi regionale ar trebui să li se acorde asistenţă instituţională pentru munca pe care o depun în favoarea inovării şi sugerează ca statele membre să aibă în vedere să le atribuie acestora, în conformitate cu principiul subsidiarităţii şi cu orientările referitoare la ajutoarele de stat, îndatoririle şi competenţele cele mai extinse posibil, împreună cu mijloace corespunzătoare de auto-finanţare, subvenţii sau finanţări nerambursabile, care ar trebui să micşoreze eforturile în vederea găsirii soluţiilor celor mai bune pentru populaţia locală;

33. face apel la statele membre şi la autorităţile regionale şi locale ca, atunci când caută moduri de punere în aplicare a investiţiilor în favoarea inovării şi a proiectelor, să promoveze şi să utilizeze mai mult soluţiile care implică parteneriate public-private (PPP) şi să folosească în acelaşi timp bunele practici dezvoltate în alte ţări şi regiuni, în funcţie de raportul calitate/preţ;

34. subliniază necesitatea ca un sistem extins de PPP să suplimenteze finanţările publice din partea statelor membre şi a Comunităţii; constată că reuşita acestor activităţi va depinde în primul rând de crearea de legături între potenţialii actori;

35. având în vedere posibilitatea apariţiei unor tensiuni între politica în domeniul concurenţei şi politica privind ajutorul de stat, pe de o parte, şi sprijinul acordat acestor proiecte din fondurile structurale, pe de altă parte, îndeamnă Comisia să ia măsuri menite să reducă aceste tensiuni cu privire la PPP, precum şi la alte aspecte, inclusiv infrastructura de conectare la internet în bandă largă;

36. consideră că, pentru punerea în practică a politicilor în favoarea inovării la nivel naţional şi regional, sarcina de constituire a capitalului trebuie uşurată şi face apel la Consiliu, Comisie şi statele membre să stabilească mecanisme de finanţare care răspund nevoilor reale, împreună cu un sistem de gestionare a riscurilor implicate de proiectele inovatoare; recunoaşte, în această privinţă, importanţa în termeni de inovare a noilor iniţiative de finanţare introduse în comun de către BEI şi Fondul European de Investiţii (FEI) (Jaspers, Jeremie şi Jessica) şi consideră că informaţiile privind aplicarea practică şi eficientă a acestor iniţiative trebuie difuzate în cea mai mare măsură posibilă la nivel regional;

37. subliniază, totuşi, că sistemul actual privind capitalul de risc nu corespunde nevoilor de finanţare a inovării ale microîntreprinderilor şi ale întreprinderilor mici, în special în ceea ce priveşte inovarea netehnologică; solicită Comisiei, BEI şi FEI să identifice metode de finanţare potrivite pentru aceste întreprinderi şi pentru întreprinderile artizanale, adaptând capitalul de risc sau creând, dacă este necesar, alte instrumente financiare inovatoare; subliniază că iniţiativa Jeremie nu ar trebui să se limiteze la sprijinirea inovării în domeniul tehnologiei de vârf şi solicită statelor membre şi regiunilor să se asigure ca aceasta să sprijine, de asemenea, inovarea în domeniul tehnologiilor joase şi medii;

38. invită Comisia, statele membre şi autorităţile regionale să se concentreze nu doar pe proiecte majore şi pe centrele de excelenţă, ci să acorde atenţie şi proiectelor mai mici din regiuni mai puţin favorizate şi săasigure mecanisme adaptate pentru micro-credite;

39. recunoaşte legătura dintre inovare şi circulaţia rapidă şi în condiţii de siguranţă a persoanelor şi a bunurilor, ceea ce necesită implicarea comunităţilor regionale în privinţa furnizării infrastructurii de transport şi face apel la Comisie, statele membre şi autorităţile regionale şi locale să fie inovatoare din punct de vedere tehnic şi organizaţional în domeniul transportului, în special al transportului public, atât la nivel local, cât şi regional;

40. salută faptul că Parlamentul European, Consiliul şi Comisia au început să se ocupe direct de problemele energetice ale Europei şi, dându-şi seama de faptul că politica energetică intră, în principiu, în cadrul sferei naţionale şi are o influenţă semnificativă asupra inovării în economie, recomandă statelor membre să examineze aspectele regionale ale acelei politici, inclusiv educaţia cu privire la energie, care ar trebui să aibă ca rezultat eforturi mai mari de raţionalizare a utilizării energiei şi de producere de energie "curată" (nepoluantă) folosind caracteristicile geologice şi sursele locale de energie şi promovând clădiri cu eficienţă energetică ridicată, o economie alimentată într-o mai mare măsură din surse de energie regenerabile, un sistem de transport care să exploateze mai eficient posibilităţile de combinare intermodală şi procese de reciclare şi reutilizare mai eficace; subliniază rolul pozitiv pe care îl pot avea IMM-urile în această privinţă;

Zonele urbane şi rurale şi mediul înconjurător

41. face apel la Comisie şi la statele membre ca, în vederea contracarării depopulării anumitor zone din cauza dezavantajelor lor structurale (cum ar fi problemele economice şi şomajul), să aplice mai eficient politica de compensare inter-regională, ţinând seama de dezvoltarea inovării în economiile regionale, ceea ce va îmbunătăţi capacitatea de inovare a Comunităţii şi va contribui la realizarea unei adevărate coeziuni teritoriale;

42. atrage atenţia Comisiei, statelor membre şi autorităţilor regionale asupra faptului că, pentru ca un mediu favorabil inovării să fie posibil, oamenii trebuie să aibă condiţii de locuit bune, ceea ce înseamnă garantarea unui nivel corespunzător de siguranţă, de îngrijire a sănătăţii şi de protecţie a mediului înconjurător, locuinţe decente, acces la educaţie, cultură şi servicii şi aşa mai departe;

43. face apel la statele membre şi la autorităţile regionale, având în vedere rolul important jucat de zonele urbane în calitate de locuri în care trăiesc majoritatea cetăţenilor UE şi, de asemenea, în calitate de centre de inovare regională şi locală, să sprijine planificarea teritorială pe termen lung, ceea ce va crea condiţii favorabile utilizării raţionale şi armonioase a spaţiului urban şi dezvoltării urbane durabile, ţinând seama atât de nevoile economice, de locuinţe şi recreaţionale, cât şi de protejarea mediului;

44. invită Comisia şi statele membre să sprijine acţiunile favorabile mediului (inovarea ecologică), în conformitate cu orientările strategiei de dezvoltare durabilă, contribuind, printre altele, la dezvoltarea regională durabilă; atrage atenţia, de asemenea, asupra potenţialului semnificativ al IMM-urilor pentru acest tip de inovare;

45. face apel la Comisie, statele membre şi autorităţile regionale ca, ţinând seama de faptul că zonele rurale, în care trăieşte aproximativ 20 % din populaţia Uniunii, sunt de o importanţă capitală pentru siguranţa hranei UE, să introducă în sfera politicii în domeniul inovării producţia şi procesarea agroalimentară, precum şi condiţiile de viaţă ale locuitorilor din zonele rurale;

Bunele practici şi consolidarea politicii în domeniul inovării

46. salută lucrările efectuate de Comisie până în prezent pentru evaluarea politicii în domeniul inovării la nivelul statelor membre (de ex.: Raportul de activitate privind inovarea europeană) şi face sistematic apel la aceasta să analizeze nivelul de dezvoltare al regiunilor individuale folosind cei mai obiectivi indicatori de inovare disponibili; sugerează ca în al patrulea raport privind coeziunea, în curs de elaborare, să fie furnizate analize, evaluări relevante şi cele mai bune practici;

47. invită Comisia să ia măsuri pentru consolidarea Cadrelor Strategice Naţionale de Referinţă, care ar trebui să cuprindă Strategiile de Inovare Regională, pentru a aduce inovarea pe primul plan şi pentru a le uni într-un sistem comun şi coerent pentru întreaga Uniune Europeană;

48. salută rezultatele obţinute până în prezent în domeniul schimburilor de experienţă şi de bune practici între regiuni şi comunităţile locale prin reţele de cooperare şi face apel la Comisie să ofere sprijin continuu pentru dezvoltarea unor astfel de reţele şi pentru transferul de inovare prin distribuirea tehnologiilor informaţiei şi comunicaţiei de ultimă oră, care uşurează considerabil transferul şi schimbul de informaţii, ţinând seama în special de nevoia de implicare a comunităţilor din zonele îndepărtate; salută, în această privinţă, faptul că prin iniţiativa Regiunilor pentru Schimbare Economică, menţionată anterior, regiunile şi oraşele sunt încurajate de către Comisie să coopereze, dar aşteaptă propuneri concrete pentru punerea în aplicare a acestei iniţiative;

49. face apel la Comisie să realizeze, împreună cu statele membre, cu autorităţile locale şi regionale, o revizuire pe termen mediu a efectelor politicii de coeziune şi aplicate până în prezent şi a Orientărilor Strategice Comunitare, menţionate anterior, pentru a evalua progresul înregistrat în regiuni în privinţa politicii în domeniul inovării a UE;

50. reaminteşte Comisiei că al patrulea raport privind coeziunea, care urmează a fi elaborat în viitorul apropiat, trebuie să servească, de asemenea, pentru a îmbunătăţi în viitor politica de coeziune; reaminteşte de asemenea "Agenda teritorială a UE", care urmează să fie elaborată în 2007; subliniază că acest document programatic încearcă să elaboreze concepte noi şi de perspectivă în domeniul dezvoltării teritoriale (în special în domeniul dezvoltării urbane şi regionale, al folosirii "masei critice" pentru grupările regionale şi al abordării diferenţiate a regiunilor) şi, de asemenea, foloseşte cultura pentru a sprijini dezvoltarea regională;

51. speră că prezenta rezoluţie va demonstra interesul pe care oraşele şi regiunile îl au pentru dezvoltarea şi creşterea regională şi că va contribui la dezbaterea privind rapoartele anuale referitoare la progreselor înregistrate de statele membre în cadrul Strategiei de la Lisabona;

*

* *

52. încredinţează Preşedintelui sarcina de a transmite prezenta rezoluţie Consiliului şi Comisiei, parlamentelor şi guvernelor statelor membre şi Comitetului Regiunilor.

[1] JO L 210, 31.7.2006, p. 25.

[2] JO L 239, 1.9.2006, p. 248.

[3] JO L 210, 31.7.2006, p. 79.

[4] JO L 210, 31.7.2006, p. 1.

[5] JO L 210, 31.7.2006, p. 12.

[6] JO L 210, 31.7.2006, p. 19.

[7] JO L 291, 21.10.2006, p. 11.

[8] JO L 412, 30.12.2006, p. 1.

[9] JO L 310, 9.11.2006, p. 15.

[10] JO C 320 E, 15.12.2005, p. 259.

[11] Programul de asistenţă comună pentru susţinerea proiectelor în regiunile europene.

[12] Programul de resurse europene comune pentru microîntreprinderi şi IMM-uri.

[13] Sprijin european comun pentru investiţii durabile în zonele urbane.

--------------------------------------------------